Sag C-41/15

Gerard Dowling m.fl.

mod

Minister for Finance

[anmodning om præjudiciel afgørelse indgivet af High Court (Irland)]

»Forordning nr. 407/2010/EU – den europæiske finansielle stabiliseringsmekanisme – gennemførelsesafgørelse 2011/77/EU – finansiel støtte fra Den Europæiske Union til Irland – rekapitalisering af indenlandske banker – selskabsret – andet direktiv 77/91/EØF – artikel 8, 25 og 29 – rekapitalisering af en bank ved retsligt påbud – forhøjelse af aktiekapitalen uden generalforsamlingens beslutning herom og udstedelse af aktierne uden fortegningsret for de eksisterende aktionærer – udstedelse af nye aktier til et lavere beløb end deres nominelle værdi«

Sammendrag – Domstolens dom (Store Afdeling) af 8. november 2016

Fri bevægelighed for personer – etableringsfrihed – virksomheder – direktiv 77/91 – ændring af kapitalen i et aktieselskab – rekapitalisering ved retsligt påbud af en bank, der befinder sig i en likviditetsmangel, der kan true den finansielle stabilitet i Unionen – forhøjelse af aktiekapitalen uden generalforsamlingens beslutning herom og udstedelse af aktierne uden fortegningsret for de eksisterende aktionærer – antagelse til realitetsbehandling

(Rådets direktiv 77/91, 2. betragtning, art. 8, stk. 1, og art. 25 og 29)

Artikel 8, stk. 1, artikel 25 og 29 i andet direktiv 77/91 om samordning af de garantier, der kræves i medlemsstaterne af de i artikel 54, stk. 2, TEUF nævnte selskaber til beskyttelse af såvel selskabsdeltagernes som tredjemands interesser for så vidt angår stiftelsen af aktieselskabet samt bevarelsen af og ændringer i dets kapital, med det formål at gøre disse garantier lige byrdefulde, skal fortolkes således, at de ikke er til hinder for en foranstaltning som et påbud, der er vedtaget i en situation med alvorlig forstyrrelse af en medlemsstats økonomi og finansielle system, som truer den finansielle stabilitet i EU, og hvorved et aktieselskabs kapital forhøjes uden samtykke fra selskabets generalforsamling ved udstedelse af nye aktier til et beløb, der er lavere end aktiernes nominelle værdi, uden fortegningsret for de eksisterende aktionærer.

Ifølge anden betragtning til andet direktiv tilsigter direktivet således at sikre et mindstemål af ligelig beskyttelse såvel af aktieselskabernes aktionærer som af deres kreditorer. De foranstaltninger, som er fastsat i nævnte direktiv vedrørende disse selskabers stiftelse samt opretholdelse, forhøjelse og nedsættelse af deres kapital, sikrer en sådan beskyttelse mod dispositioner truffet af disse selskabers organer og vedrører således selskabernes almindelige funktion. Påbuddet udgør imidlertid ikke en disposition truffet af et aktieselskabsorgan inden for rammerne af selskabets almindelige funktion, men en særlig foranstaltning truffet af de nationale myndigheder for ved hjælp af en kapitalforhøjelse at undgå, at et sådan selskab går konkurs, hvilket ville true den finansielle stabilitet i EU. Den beskyttelse, som andet direktiv tillægger et aktieselskabs aktionærer og kreditorer for så vidt angår aktieselskabets kapital, udstrækker sig således ikke til at omfatte en sådan national foranstaltning, der er truffet i en situation med alvorlig forstyrrelse af en medlemsstats økonomi og finansielle system, og som har til formål at afhjælpe en systemisk trussel mod den finansielle stabilitet i EU, der er opstået på grund af utilstrækkelig egenkapital i det omhandlede selskab.

Andet direktivs bestemmelser er således ikke til hinder for en særlig foranstaltning vedrørende et aktieselskabs kapital såsom påbuddet, som de nationale myndigheder har truffet i en situation med alvorlig forstyrrelse af en medlemsstats økonomi og finansielle system uden at opnå godkendelse fra selskabets generalforsamling, og som har til formål at undgå en systemisk risiko og sikre den finansielle stabilitet i EU.

(jf. præmis 49-51, 55 og domskonkl.)